Global freight transport and logistics
Authors: Σδουκόπουλος Ελευθέριος 
Published: July 2022

Η παρούσα διδακτορική διατριβή στοχεύει να ενισχύσει περαιτέρω τη γνώση όσον αφορά τη διασύνδεση των λιμένων με την ενδοχώρα, αναλύοντας αρχικά τη πρόοδο της σχετικής έρευνας, και εισάγοντας στη συνέχεια μια νέα προσέγγιση η οποία εστιάζει σε εμπορευματικούς διαδρόμους και προσανατολίζεται περισσότερο στην έννοια της αξίας. Πιο συγκεκριμένα, καταρτίζεται στη διατριβή μια ταξινόμηση της υφιστάμενης έρευνας σε αυτό το επιστημονικό πεδίο, με τις σχετικές εργασίες να κατηγοριοποιούνται σε τέσσερα θεματικά πεδία: (i) εξέλιξη των γενικότερων εννοιών που αφορούν το δίπολο λιμάνι-ενδοχώρα, (ii) ένταξη στο δίπολο αυτό του συστήματος μεταφορών και εφοδιαστικής, (iii) ανταγωνιστικότητα των λιμένων από την πλευρά της ενδοχώρας, και (iv) στρατηγικές συντονισμού και συνεργασίας των σχετικών εμπλεκόμενων φορέων. Η ανάλυση της προόδου της υφιστάμενης σχετικής έρευνας επέτρεψε τη εξαγωγή χρήσιμων συμπερασμάτων σε ότι αφορά τα κύρια στοιχεία που δομούν και χαρακτηρίζουν σήμερα το δίπολο λιμάνι-ενδοχώρα, καθώς και την αναγνώριση υφιστάμενων ελλείψεων που χρήζουν αντιμετώπισης (μικρότερη προσοχή σε προσεγγίσεις που εστιάζουν σε εμπορευματικούς διαδρόμους και προσανατολίζονται στη έννοια της αξίας, μικρότερη έμφαση στις ευκαιρίες που δύναται να παρέχουν οι διαχειριστές των εμπορευματικών διαδρόμων για την περαιτέρω ενίσχυση της αποδοτικότητας των χερσαίων συστημάτων μεταφορών και εφοδιαστικής). Με βάση αυτές τις πληροφορίες και με στόχο την αντιμετώπιση των παραπάνω ελλείψεων, αναπτύχθηκε ένα σύστημα αξίας για εμπορευματικούς διαδρόμους διασύνδεσης των λιμένων με την ενδοχώρα, το οποίο δύναται να παρέχει στους εκάστοτε διαχειριστές, καθώς και στη σχετική κοινότητα του εμπορευματικού διαδρόμου, μια ολιστική οπτική ανάλυσης και επιχειρηματικής διεργασίας, η οποία δύναται να ενδυναμώσει σημαντικά το υφιστάμενο περιβάλλον συνεργασίας των σχετικών εμπλεκόμενων φορέων. Το σύστημα αξίας που αναπτύχθηκε αποτελείται από δύο υποσυστήματα, όπου στο πρώτο ο αξιολογητής ορίζει τα χαρακτηριστικά του διαδρόμου που θα εξεταστεί, ενώ στο δεύτερο καθορίζονται οι μηχανισμοί αξιολόγησης ήτοι η οπτική αξιολόγησης (βασική αξία) και οι αντίστοιχες διαστάσεις, υπό-διαστάσεις και κύριοι δείκτες αξίας. Αφού καθοριστούν οι τιμές των τελευταίων, κανονικοποιούνται ακολουθώντας μια υβριδική μέθοδο που συνδυάζει τις μεθόδους «Απόσταση από το στόχο» και «Ελάχιστο-Μέγιστο», ενώ στη συνέχεια λαμβάνει χώρα μια διαδικασία ενοποίησης αποτελούμενη από πέντε επίπεδα, με τις τιμές σε κάθε επίπεδο να θεωρούνται ισοβαρείς. Η διαδικασία αυτή δομήθηκε με βάση την ασαφή λογική, με ένα κλιμακωτό (συνδυαστικό) ασαφές δέντρο να παρουσιάζει πως η βασική αξία ενός εμπορευματικού διαδρόμου διασύνδεσης ενός λιμένα με την ενδοχώρα του υπολογίζεται στο τελευταίο επίπεδο. Το σύστημα εφαρμόστηκε στη συνέχεια σε έναν πραγματικό λειτουργικό εμπορευματικό διάδρομο με στόχο να ελεγχθεί η προσαρμοστικότητά του καθώς και η ευκολία εφαρμογής και χρήσης του. Η εφαρμογή του συστήματος επέτρεψε την εξαγωγή χρήσιμων συμπερασμάτων και τη διαμόρφωση στοχευμένων προτάσεων για τη αύξηση της αξίας το εν λόγω εμπορευματικού διαδρόμου, ενώ παράλληλα κατέδειξε (α) πως το σύστημα δύναται να εφαρμοστεί σε άλλες περιοχές του κόσμου, καθώς και (β) πως αυτή η ερευνητική κατεύθυνση μπορεί να επεκταθεί περαιτέρω στο εγγύς μέλλον.